Polisiekommissaris ontken noodtoestand weens studentebetogingsFoto: Twitter via @Abramjee Khomotso Phahlane, waarnemende nasionale polisiekommissaris, het Maandag die moontlikheid van ŉ noodtoestand uitgesluit ná gewelddadige botsings tussen die polisie en studente op verskeie universiteitkampusse. Phahlane het die studente versoek om selfbeheersing toe te pas ná gewelddadige betogings by die Universiteit van die Witwatersrand (Wits) oorgespoel het na die strate van Braamfontein waar betogers onder meer ŉ bus aan die brand gesteek het “Ons glo dat gesonde verstand sal seëvier. Ouers moet hul rol speel. Akademici moet hul deel bydra. Godsdienstige leiers en ander rolspelers moet aktief deelneem. Ons kan nie onsself in ŉ noodtoestand bevind nie,” het hy aan verslaggewers in Pretoria gesê. “Indien en wanneer dit moet gebeur, is daar prosesse wat geaktiveer kan word, maar ons glo ons is ver van ŉ noodtoestand af. Dit is ŉ kwessie waarmee ons in ŉ beperkte spasie sukkel, by onderriginstansies.” Phahlane het volgehou kriminele elemente misbruik die studente se stryd om gratis onderrig om hul eie belange te bevorder. “Die bewyse wat ons het, dui daarop dat dit nie meer ŉ #FeesMustFall-saak is nie. Ons het gesien misdadigers trek voordeel uit die situasie. Mense met bymotiewe het die #FeesMustFall-inisiatief geïnfiltreer.” Lees alle vorige berigte oor die studentebetogings op Maroela Media.